Jonas Vingegaard er et navn, der har været nævnt mange gange siden sommeren 2021, hvor han blev nummer to i Tour de France. I dag stillede hans far, Claus Rasmussen, til start i Sparekassen Thy Løbet i Hanstholm. Ikke som cykelrytter, men som chauffør i fejebladet. - Jeg har det fint med, at han sidder i forenden af feltet, så skal jeg nok tage det bagi, siger Claus Rasmussen, og hentyder til sønnens position, når han cykler med i de store løb. Fejebladet er cykelløbets bagerste bil, som fejer punkterede, styrtede og trætte ryttere op. Det er tiende år i træk, at det er Jonas Vingegaards far, der har tjansen til løbet i Thy. - Det er ikke den bil, de ønsker at køre med, griner han, og fortsætter: - Hvis først man bliver samlet op, så er det over and out. Mest cykelløb i fejebladet Hos de frivillige i Thy Cykle Ring er der normalt rift om pladserne i førerbilerne. Men Claus Rasmussen ser fordele ved placeringen i sin bil allerbagerst. - Der er ikke noget mere frit end at køre rundt her. Du ser mest cykelløb, hvis du kører i fejebladet, griner han. Og faktisk er placeringen sidst i feltet ikke helt uvant for Jonas Vingegaards far, selvom sønnen er professionel cykelrytter. - Som børnerytter gjorde Jonas ikke væsen af sig. Han vandt aldrig et cykelløb, men det er kommet som senior, siger han. Arrangøren af Sparekassen Thy Løbet sætter pris på, at Jonas Vingegaards far fortsat hjælper til i lokalsporten, selvom sønnike er ude på de store veje. - Når man først elsker den her sport, så bliver man i den, siger Ole Iversen, der er formand for Thy Cykle Ring og medarrangør af dagens cykelløb. Manden med de mange funktioner På de rolige cykeldage, hvor der ikke er mange nødstedte cykelryttere, serverer Claus Rasmussen også - alt efter temperaturerne - kaffe eller is til de frivillige på posterne. - Alle roller er nødvendige i et cykelløb, siger han. Udover at servere godt til ganen og sidde bag rattet i fejebladet, så er Claus Rasmussen som bekendt også Jonas Vingegaards far. - Der er mange, som kommer og hilser på. Jeg forstår godt, at det er sådan, når man har en søn, der kører med i toppen, siger han. Cykelløbet endte uden slemme uheld på vejene, og konklusionen på dagens tjans bagerst i feltet er helt klar. - Det er et af de bedste jobs, der er, siger Claus Rasmussen.
Der var cykelfest i Hanstholm søndag, da næsten 700 cykelryttere stillede til start. Jonas Vingegaards far klikkede sig ikke i pedalerne, men havde en helt særlig rolle bagerst i feltet.